
ΠΕΡ ΙΕΧΟΜ ΕΝΑ 

ΑΠΟΦΑΣΕΙΣ 

Άσκηση εκλογικού δικαιώματος Ελλήνων ναυτικών 


κατά το δημοψήφισμα της 5ης Ιουλίου 2015. 1 

Άσκηση εκλογικού δικαιώματος κρατουμένων. 2 


Καθορισμός χρόνου και τρόπου υποβολής δήλωσης 
από τους στρατιωτικούς, τους υπηρετούντες στις 
ένοπλες δυνάμεις ή στο λιμενικό Σώμα, το προ¬ 
σωπικό της Ελληνικής Αστυνομίας και του Πυρο¬ 
σβεστικού Σώματος για την άσκηση του εκλογι¬ 
κού τους δικαιώματος κατά το δημοψήφισμα της 


5ης Ιουλίου 2015. 3 

ΑΠΟΦΑΣΕΙ Σ 

Αριθμ. 21801 (1) 


Άσκηση εκλογικού δικαιώματος Ελλήνων ναυτικών 
κατά το δημοψήφισμα της 5ης Ιουλίου 2015. 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ ΚΑΙ ΔΙΟΙΚΗΤΙΚΗΣ 
ΑΝΑΣΥΓΚΡΟΤΗΣΗΣ - ΟΙΚΟΝΟΜΙΑΣ, 
ΥΠΟΔΟΜΩΝ, ΝΑΥΤΙΛΙΑΣ ΚΑΙ ΤΟΥΡΙΣΜΟΥ 

Έχοντας υπόψη: 

1. Τη διάταξη του άρθρου 21 παρ.1 του Ν. 4023/2011 
«Διεύρυνση της άμεσης και συμμετοχικής δημοκρατίας 
με τη διενέργεια δημοψηφίσματος» (ΦΕΚ 220 Α'). 

2. Τις διατάξεις των άρθρων 27 παρ. 7 και 82 παρ. 8 
του Π.δ. 26/2012 (ΦΕΚ 57 Α') «Κωδικοποίηση σ’ ενιαίο 
κείμενο των διατάξεων της νομοθεσίας για την εκλογή 
βουλευτών», όπως ισχύει. 

3. Την από 28.6.2015 Πράξη Νομοθετικού Περιεχομένου 
«Κατεπείγουσα Ρύθμιση για την οργάνωση της διαδι¬ 
κασίας του δημοψηφίσματος της 5 ης Ιουλίου 2015» (ΦΕΚ 
64 Α'). 

4. Την ανάγκη της απρόσκοπτης άσκησης του εκλογι¬ 
κού δικαιώματος των Ελλήνων και Ελληνίδων ναυτικών. 

5. Το γεγονός ότι από την απόφαση αυτή δεν προκύ¬ 
πτει δαπάνη σε βάρος του κρατικού προϋπολογισμού. 

6. Το Π.δ. 24/2015 (Α'20) «Σύσταση και μετονομασία 
Υπουργείων, μεταφορά της Γενικής Γραμματείας Κοι¬ 
νωνικών Ασφαλίσεων». 

7. Το Π.δ. 25/2015 (Α'21) «Διορισμός Αντιπροέδρου της 
Κυβέρνησης, Υπουργών, Αναπληρωτών Υπουργών και 
Υφυπουργών». 


8. Την αριθ. Υ92/20-2-2015 (Β'285) απόφαση του Πρω¬ 
θυπουργού «Ανάθεση αρμοδιοτήτων στον Αναπληρωτή 
Υπουργό Οικονομίας, Υποδομών, Ναυτιλίας και Τουρι¬ 
σμού, Θεόδωρο Δρίτσα», αποφασίζουμε: 

Τη ρύθμιση λεπτομερειών για την άσκηση του εκλο¬ 
γικού δικαιώματος από τους Έλληνες ναυτικούς κατά 
το δημοψήφισμα της 5ης Ιουλίου 2015, ως ακολούθως: 

I. α) Σύμφωνα με την παράγραφο 7 του άρθρου 27 
του Π.δ. 26/2012, Έλληνες ναυτικοί που υπηρετούν σε 
πλοίο με Ελληνική σημαία, το οποίο προβλέπεται σύμ¬ 
φωνα με τα εγκεκριμένα δρομολόγια ή το πρόγραμμα 
κινήσεώς του κατά την ημέρα του δημοψηφίσματος 
να βρίσκεται σε λιμάνι δήμου, διαφορετικού από αυ¬ 
τόν στους εκλογικούς καταλόγους του οποίου είναι 
εγγεγραμμένοι, ασκούν το εκλογικό τους δικαίωμα στο 
δημοψήφισμα, στον δήμο του λιμένα που θα βρίσκεται 
το πλοίο στο οποίο υπηρετούν, με ονομαστικές κατα¬ 
στάσεις, που μετά την επικύρωσή τους με απόφαση 
του οικείου Πρωτοδικείου έχουν ισχύ ειδικών εκλογικών 
καταλόγων (άρθρο 27 παρ. 6 Π.δ. 26/2012). 

β) Για να μπορέσουν να ασκήσουν το εκλογικό τους 
δικαίωμα οι πιο πάνω εκλογείς απαιτείται: 

1) Να είναι πολίτες Έλληνες και Ελληνίδες, απογε- 
γραμμένοι ναυτικοί, κάτοχοι ναυτικού φυλλαδίου και 
να υπηρετούν σε πλοίο με Ελληνική σημαία την ημέρα 
προκήρυξης του δημοψηφίσματος, που είναι η ημέρα 
δημοσίευσης του Προεδρικού Διατάγματος προκήρυξης 
του δημοψηφίσματος. 

2) Να είναι εγγεγραμμένοι σε εκλογικούς καταλόγους 
δήμου του Κράτους. 

3) Να μην έχουν στερηθεί του δικαιώματος του 
εκλέγειν, σύμφωνα με τις διατάξεις του άρθρου 5 του 
Π.δ. 26/2012. 

4) Να προβλέπεται ότι το πλοίο στο οποίο υπηρετούν 
θα βρίσκεται, με βάση τα εγκεκριμένα δρομολόγια ή το 
πρόγραμμα κίνησής του κατά την ημέρα της διενέργει¬ 
ας του δημοψηφίσματος, σε Ελληνικό λιμάνι δήμου δια¬ 
φορετικού από εκείνον στους εκλογικούς καταλόγους 
του οποίου είναι εγγεγραμμένοι. 

γ) Οι ονομαστικές καταστάσεις των εκλογέων αυτών, 
οι οποίες θα περιέχουν όλα τα στοιχεία που ορίζονται 
στην παρ. 2 του άρθρου 27 του Π.δ. 26/2012 και, όπου 
συντρέχει περίπτωση, ανάλογα, στοιχεία αυτών (όπως 
π.χ. για το βαθμό και την ειδικότητα με την οποία κάθε 
εκλογέας ναυτικός υπηρετεί στο πλοίο) και στις οποίες 
θα αναγράφεται υποχρεωτικά και ο δήμος όπου αυτοί 
θα ασκήσουν το εκλογικό τους δικαίωμα, συντάσσο- 

νται και υπογράφονται από τον Πλοίαρχο του πλοίου 
που υπηρετούν, ο οποίος βεβαιώνει πάνω σε αυτές, ότι 
οι εκλογείς που περιλαμβάνονται στις καταστάσεις, 
ανήκουν στη δύναμη του πληρώματος του πλοίου. Οι 
καταστάσεις θεωρούνται για το γνήσιο της υπογραφής 
και το αληθές του περιεχομένου τους από τον Προϊ¬ 
στάμενο της Λιμενικής ή Αστυνομικής ή Τελωνειακής 
Αρχής του Δήμου όπου ναυλοχεί το πλοίο. 

δ) Οι καταστάσεις αυτές, έντυπα των οποίων οι Πλοί¬ 
αρχοι εγκαίρως πρέπει να προμηθευτούν από τις αρμό¬ 
διες Υπηρεσίες (Περιφερειακές Ενότητες), συντάσσο- 
νται σε πέντε (5) αντίτυπα. Τα τέσσερα (4) αντίτυπα, 
διαβιβάζονται - παραδίδονται μέσα την επόμενη ημέρα 
από τη δημοσίευση του Προεδρικού Διατάγματος της 
προκήρυξης του δημοψηφίσματος, στον Πρόεδρο Πρω¬ 
τοδικών της οικείας εκλογικής περιφέρειας στην οποία 
θα ασκήσουν το εκλογικό τους δικαίωμα οι παραπάνω 
εκλογείς και το ένα (1) αντίτυπο στον οικείο Αντιπε- 
ριφερειάρχη της Περιφερειακής Ενότητας της έδρας 
κάθε νομού, προκειμένου να εκτιμήσει τις αντίστοιχες 
ανάγκες κατά τον καθορισμό των εκλογικών τμημάτων 
και την κατανομή των εκλογέων στα τμήματα αυτά. 

ε) Οι επικυρωμένες από το Πρωτοδικείο καταστάσεις, 
που αποτελούν πλέον ειδικούς εκλογικούς καταλόγους, 
αποστέλλονται αμέσως στην αρμόδια Περιφερειακή 
Ενότητα, η οποία μεριμνά για την προώθησή τους στα 
εκλογικά τμήματα που θα ψηφίσουν οι εκλογείς αυτοί. 

στ) Οι Πλοίαρχοι των πλοίων που θα καταθέσουν 
καταστάσεις στα οικεία πρωτοδικεία για εγγραφή 
στους ειδικούς εκλογικούς καταλόγους, θα πρέπει να 
μεριμνήσουν για την παραλαβή αντιγράφου θεωρημέ¬ 
νης καταστάσεως από το οικείο Πρωτοδικείο. Ακόμη 
θα πρέπει να απευθυνθούν στην οικεία Περιφερειακή 
Ενότητα, στην οποία θα έχουν διαβιβάσει αντίγραφο 
καταστάσεων, προκειμένου να παραλάβουν καταστά¬ 
σεις κατανομής των ναυτικών στα εκλογικά τμήματα, 
στα οποία θα ασκήσουν το εκλογικό τους δικαίωμα. 

ζ) Οι ναυτικοί που, σύμφωνα με τα ανωτέρω, έχουν εγ¬ 
γράφει σε ειδικούς εκλογικούς καταλόγους, παραδίδουν 
στον Πλοίαρχο του πλοίου που υπηρετούν την αστυνομική 
τους ταυτότητα και το διαβατήριο, τρεις (3) τουλάχιστον 
πλήρεις ημέρες πριν από την ημερομηνία της ψηφοφορίας. 
Η αναγνώρισή τους ενώπιον της εφορευτικής επιτροπής 
γίνεται με την επίδειξη του ναυτικού τους φυλλαδίου. 

η) Οι αστυνομικές ταυτότητες και τα διαβατήρια με 
μέριμνα και ευθύνη του Πλοιάρχου φυλάσσονται σε 
ασφαλές μέρος και δεν παραδίδονται στους ενδιαφε¬ 
ρομένους ναυτικούς παρά μόνο την επομένη του δη¬ 
μοψηφίσματος. 

II. α) Οι Έλληνες ναυτικοί που υπηρετούν σε πλοία 
με Ελληνική σημαία, τα οποία κατά την ημέρα του δη¬ 
μοψηφίσματος βρίσκονται ή καταπλέουν σε Ελληνικό 
λιμάνι δήμου, διαφορετικού από αυτόν στους ειδικούς 
εκλογικούς καταλόγους του οποίου είναι εγγεγραμ¬ 
μένοι, ψηφίζουν σε εκλογικά τμήματα του δήμου του 
λιμένος που βρίσκονται, όπως προβλέπουν οι διατάξεις 
του άρθρου 82 παρ. 8 του Π.δ. 26/2012 και σύμφωνα με 
όσα ορίζονται στην απόφαση αυτή. 

Απαραίτητη προϋπόθεση για την εφαρμογή των ανω¬ 
τέρω διατάξεων αποτελεί η εγγραφή αυτών των Ελλή¬ 
νων ναυτικών στους ειδικούς εκλογικούς καταλόγους 
του άρθρου 27 του Π.δ. 26/2012 και η αδυναμία για 
αποδεδειγμένους λόγους ανωτέρας βίας (δυσμενείς 
καιρικές συνθήκες, βλάβη πλοίου, κ.λ.π.), να ψηφίσουν 
στον τόπο που έχει ορισθεί με τους παραπάνω ειδικούς 
εκλογικούς καταλόγους. 


β) Για την εφαρμογή των διατάξεων του άρθρου 82 
παρ. 8 του Π.δ. 26/2012: Έλληνες ναυτικοί" νοούνται οι 
απογεγραμμένοιΈλληνες και Ελληνίδες ναυτικοί, κάτο¬ 
χοι ναυτικού φυλλαδίου, εγγεγραμμένοι σε εκλογικούς 
καταλόγους δήμου της χώρας, που δεν έχουν στερηθεί 
του δικαιώματος του εκλέγειν σύμφωνα με τις διατάξεις 
του άρθρου 5 του Π.δ. 26/2012. 

Με τον όρο "υπηρετούν" νοούνται οι ανήκοντες στο 
πλήρωμα πλοίου, το οποίο, κατά την ημέρα δημοσί¬ 
ευσης του Προεδρικού διατάγματος προκήρυξης του 
δημοψηφίσματος, φέρει Ελληνική σημαία. 

γ) Η ψηφοφορία γίνεται με ονομαστική κατάσταση, 
που συντάσσεται και υπογράφεται από τον Πλοίαρχο 
του πλοίου στο οποίο υπηρετούν οι ναυτικοί, ο οποίος 
βεβαιώνει υπεύθυνα πάνω σ'αυτήν, ότι αυτοί που περι¬ 
λαμβάνονται στην κατάσταση, ανήκουν στο πλήρωμα 
του πλοίου και είναι εγγεγραμμένοι σε ειδικούς εκλο¬ 
γικούς καταλόγους του άρθρου 27 του Π.δ. 26/2012. Η 
κατάσταση αυτή, για κάθε εκλογέα ναυτικό, πρέπει να 
περιλαμβάνει τα ακόλουθα στοιχεία: 

1) Το ονοματεπώνυμο του ναυτικού. 

2) Το όνομα πατέρα και μητέρας. 

3) Το ονοματεπώνυμο του συζύγου, αν πρόκειται για 
έγγαμες γυναίκες. 

4) Το έτος γέννησης. 

5) Τον αριθμό ναυτικού φυλλαδίου (Μ.Ε.Θ.). 

6) Το βαθμό ή την ειδικότητα, με την οποία υπηρετεί 
στο πλοίο. 

7) Το όνομα του πλοίου, τον αριθμό και το λιμάνι 
νηολογίου του. 

Στην κατάσταση γίνεται μνεία ότι αυτή εκδίδεται, για 
την ψηφοφορία κατά το δημοψήφισμα της 5ης Ιουλίου 
2015, σύμφωνα με τις διατάξεις του άρθρου 82 παρ. 8 
του Π.δ. 26/2012. 

δ) Την ονομαστική κατάσταση μαζί με το αντίγραφο 
που αναφέρεται στο πιο πάνω σημείο I (στ) προσκο¬ 
μίζει κατά την ημέρα της ψηφοφορίας ο Πλοίαρχος 
στον Προϊστάμενο της Λιμενικής ή Αστυνομικής ή Τε- 
λωνειακής Αρχής του δήμου που ναυλοχεί το πλοίο, 
προκειμένου να θεωρηθεί το γνήσιο της υπογραφής 
του και το αληθές του περιεχομένου της. Στη συνέ¬ 
χεια η ονομαστική κατάσταση παραδίδεται απευθείας 
στον Πρόεδρο της εφορευτικής επιτροπής του οικείου 
εκλογικού τμήματος από τον Πλοίαρχο ή αξιωματικό 
του πλοίου. 

ε) Προκειμένου να προβεί στη θεώρηση της ονομα¬ 
στικής κατάστασης ο Προϊστάμενος της Λιμενικής ή 
Αστυνομικής ή Τελωνειακής Αρχής λαμβάνει υπόψη: 

1) Το ναυτολόγιο του πλοίου. 

2) Το ημερολόγιο γέφυρας του πλοίου. 

3) Τα διαλαμβανόμενα στο πιο κάτω σημείο II (η) της 
παρούσης. 

στ) Κατά τη θεώρηση των ονομαστικών καταστάσε¬ 
ων καταχωρείται από τον Προϊστάμενο της Λιμενικής, 
Αστυνομικής ή Τ ελωνειακής Αρχής, εγγραφή στο ημε¬ 
ρολόγιο του πλοίου ότι θεωρήθηκαν καταστάσεις σύμ¬ 
φωνα με άρθρο 82 παραγρ. 8 του Π.δ.26/2012, με μνεία 
του Πρωτοδικείου που θεώρησε τους αρχικούς ειδικούς 
εκλογικούς καταλόγους του συγκεκριμένου πλοίου. 

ζ) Πριν από την θεώρηση, ο Προϊστάμενος της Λιμε¬ 
νικής ή Αστυνομικής ή Τ ελωνειακής Αρχής, θα ελέγχει 
από το ημερολόγιο γέφυρας του πλοίου αν έχει γίνει 
θεώρηση άλλης καταστάσεως σύμφωνα με την παρα¬ 
πάνω διαδικασία από άλλη αρμόδια Αρχή. 

η) Επίσης, ο προϊστάμενος της Λιμενικής ή Αστυνο¬ 
μικής ή Τελωνειακής Αρχής, πριν από τη θεώρηση, θα 

ζητά από τον Πλοίαρχο να του επιδείξει το θεωρημένο 
από το οικείο Πρωτοδικείο αντίγραφο ειδικού εκλογικού 
καταλόγου του πλοίου, προκειμένου να διαπιστώσει 
ότι οι αναφερόμενοι στις υπό θεώρηση ονομαστικές 
καταστάσεις του άρθρου 82 παραγρ. 8 του Π.δ. 26/2012, 
περιλαμβάνονται και στον αρχικά συνταχθέντα ειδικό 
εκλογικό κατάλογο. 

Για το λόγο αυτό οι Πλοίαρχοι θα πρέπει να μεριμνήσουν 
για την έγκαιρη παραλαβή θεωρημένου από το οικείο 
Πρωτοδικείο αντιγράφου ειδικού εκλογικού καταλόγου. 

θ) Ο εκλογέας ναυτικός ασκεί το εκλογικό του δι¬ 
καίωμα με το ναυτικό του φυλλάδιο, εφαρμοζομένων 
κατά τα λοιπά των διατάξεων της παρ. 4 του άρθρου 
82 του Π.δ. 26/2012. 

ι) Επισημαίνεται ότι, οι διατάξεις της παραγρ. 8 του 
άρθρου 82 του Π.δ. 26/2012 έχουν εφαρμογή μόνο στην 
περίπτωση που το πλήρωμα του πλοίου είναι εγγεγραμ¬ 
μένο στους ειδικούς εκλογικούς καταλόγους του άρθρου 
27 της ιδίας πιο πάνω νομοθεσίας και για αποδεδειγμέ¬ 
νους λόγους ανωτέρας βίας (δυσμενείς καιρικές συνθή¬ 
κες, βλάβη πλοίου κ.λπ.), δεν είναι δυνατή η ψηφοφορία 
αυτού (πληρώματος) στον τόπο που έχει ορισθεί με τους 
παραπάνω ειδικούς εκλογικούς καταλόγους. 

III. α) Αυτονόητο είναι ότι στους Έλληνες ναυτικούς 
παρέχεται η δυνατότητα ν’ασκήσουν το εκλογικό τους 
δικαίωμα στον δήμο, στους εκλογικούς καταλόγους του 
οποίου είναι εγγεγραμμένοι, εφ’όσον δηλώσουν την πρό¬ 
θεσή τους στον Πλοίαρχο του πλοίου που υπηρετούν, ο 
οποίος θα κρίνει για τη χορήγηση ή όχι σχετικής άδειας, 
ανάλογα με τις λειτουργικές ανάγκες του πλοίου. 

Οι εκλογείς αυτοί οφείλουν να προσκομίσουν στην 
εφορευτική επιτροπή βεβαίωση του Πλοιάρχου ότι δεν 
έχουν εγγράφει σε ειδικούς εκλογικούς καταλόγους. 

β) Με σκοπό την παροχή δυνατότητας άσκησης του 
εκλογικού δικαιώματος σε μεγαλύτερο αριθμό Ελλήνων 
ναυτικών - μελών πληρώματος πλοίων, που δεν είναι 
εγγεγραμμένοι σε ειδικούς εκλογικούς καταλόγους συ- 
στήνεται στους Πλοιάρχους των εν λόγω πλοίων, να 
χορηγήσουν, ύστερα από εκτίμηση των υπηρεσιακών 
αναγκών του πλοίου κατά την ημέρα διεξαγωγής του 
δημοψηφίσματος, άδεια απουσίας, που να καλύπτει τον 
απολύτως απαραίτητο χρόνο για τη μετάβασή τους 
στον τόπο άσκησης του εκλογικού τους δικαιώματος 
και την επιστροφή τους από αυτόν. Αυτονόητο είναι ότι 
στους ναυτικούς - μέλη πληρώματος πλοίων που είναι 
εγγεγραμμένοι στους ειδικούς εκλογικούς καταλόγους 
σύμφωνα με το άρθρο 27 παράγρ. 7 του Π.δ. 26/2012 θα 
πρέπει να χορηγηθεί η απαραίτητη άδεια απουσίας για 
την άσκηση του εκλογικού τους δικαιώματος. 

IV. Ναυτικοί που έχουν εγγράφει στους ειδικούς 
εκλογικούς καταλόγους και απολύθηκαν ή πρόκειται 
να απολυθούν πριν από την ημερομηνία διενέργειας του 
δημοψηφίσματος της 5ης Ιουλίου 2015, δεν μπορούν να 
ψηφίσουν με τους εκλογείς του πλοίου από το οποίο 
απολύθηκαν και στους ειδικούς εκλογικούς καταλόγους 
του οποίου έχουν περιληφθεί. 

Οι εκλογείς αυτοί θα ασκήσουν το εκλογικό τους 
δικαίωμα στον δήμο, στους εκλογικούς καταλόγους 
του οποίου είναι εγγεγραμμένοι. Για το σκοπό αυτό ο 
Πλοίαρχος του πλοίου από το οποίο απολύθηκαν πρέπει 
να τους παραδώσει την αστυνομική τους ταυτότητα 
και το διαβατήριο. 

Παράλληλα την ημέρα του δημοψηφίσματος με φρο¬ 
ντίδα του πλοιάρχου πρέπει να ενημερωθούν σχετικά 
οι εφορευτικές επιτροπές των εκλογικών τμημάτων στα 
οποία εντάχθηκαν για να ψηφίσουν οι εκλογείς αυτοί, 


βάσει της εγγραφής τους στους ειδικούς εκλογικούς 
καταλόγους, καθώς και το αρμόδιο Πρωτοδικείο. 

Στο σχετικό έγγραφό του, ο πλοίαρχος πρέπει να 
αναφέρει τα στοιχεία του πλοίου και του ναυτικού κα¬ 
θώς και την ημερομηνία απόλυσής του. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα 28 Ιουνίου 2015 

ΟΙ ΥΠΟΥΡΓΟΙ 

ΑΝΑΠΛΗΡΩΤΗΣ ΥΠΟΥΡΓΟΣ 
ΕΣΩΤΕΡΙΚΩΝ ΚΑΙ ΟΙΚΟΝΟΜΙΑΣ, ΥΠΟΔΟΜΩΝ, 

ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ ΝΑΥΤΙΛΙΑΣ ΚΑΙ ΤΟΥΡΙΣΜΟΥ 

ΝΙΚΟΛΑΟΣ ΒΟΥΤΣΗΣ ΘΕΟΔΩΡΟΣ ΔΡΙΤΣΑΣ 
-♦- 

Αριθμ. 21800 (2) 

Άσκηση εκλογικού δικαιώματος κρατουμένων. 

ΟΙ ΥΠΟΥΡΓΟΙ 

ΕΣΩΤΕΡΙΚΩΝ ΚΑΙ ΔΙΟΙΚΗΤΙΚΗΣ 

ΑΝΑΣΥΓΚΡΟΤΗΣΗΣ - ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 

Έχοντας υπόψη: 

α. Τις διατάξεις του άρθρου 69 παρ. 2 του Π.δ. 26/2012 
(ΦΕΚ 57 Α') «Κωδικοποίηση σε ενιαίο κείμενο των δι¬ 
ατάξεων της νομοθεσίας για την εκλογή βουλευτών». 

β. Τις διατάξεις των άρθρων 4 παρ. 2 και 21 του 
Ν. 4023/2011 (ΦΕΚ 220 Α') «Διεύρυνση της άμεσης και 
συμμετοχικής δημοκρατίας με τη διενέργεια δημοψη¬ 
φίσματος». 

γ. Την από 28.6.2015 Πράξη Νομοθετικού Περιεχομένου 
«Κατεπείγουσα Ρύθμιση για την οργάνωση της διαδι¬ 
κασίας του δημοψηφίσματος της 5 ης Ιουλίου 2015» (ΦΕΚ 
64 Α'). 

δ. Την ανάγκη απρόσκοπτης άσκησης του εκλογι¬ 
κού δικαιώματος των κρατουμένων καθώς επίσης της 
προστασίας της εσωτερικής ασφάλειας και τάξης των 
φυλακών. 

ε. Το γεγονός ότι από την απόφαση αυτή δεν προκύ¬ 
πτει δαπάνη σε βάρος του κρατικού προϋπολογισμού, 
αποφασίζουμε: 

1. Οι Έλληνες πολίτες, οι οποίοι είναι εγγεγραμμέ¬ 
νοι στους εκλογικούς καταλόγους δήμου του Κράτους, 
αλλά κατά την ημέρα προκήρυξης του δημοψηφίσματος 
τελούν σε καθεστώς προσωρινής κράτησης ή εκτίουν 
ποινές στερητικές της ελευθερίας και δεν τους έχει 
επιβληθεί αμετάκλητα η παρεπόμενη ποινή της στέρη¬ 
σης πολιτικών δικαιωμάτων, ασκούν το εκλογικό τους 
δικαίωμα στο εκλογικό τμήμα του καταστήματος, όπου 
κρατούνται, βάσει των ειδικών εκλογικών καταλόγων, 
στους οποίους εγγράφονται για το σκοπό αυτό. 

2. Την ημέρα προκήρυξης του δημοψηφίσματος ο δι¬ 
ευθυντής κάθε καταστήματος κράτησης ενημερώνει 
άμεσα τους εκλογείς κρατούμενους σχετικά με την 
διαδικασία του δημοψηφίσματος και τους ζητά να εγ- 
γραφούν στους ειδικούς εκλογικούς καταλόγους. 

3. Οι ειδικοί εκλογικοί κατάλογοι συντάσσονται, υπο¬ 
γράφονται και σφραγίζονται από τους διευθυντές των 
καταστημάτων κράτησης και αναπαράγονται σε πέντε 
αντίτυπα. 

Τα τέσσερα αντίτυπα διαβιβάζονται την επόμενη ημέ¬ 
ρα της προκήρυξης του δημοψηφίσματος, στον Πρόεδρο 
Πρωτοδικών της οικείας εκλογικής περιφέρειας. 

Ο Πρόεδρος Πρωτοδικών εκθέτει τις καταστάσεις 
στο κατάστημα του Πρωτοδικείου την ημέρα που τις 
παραλαμβάνει και για μία (1) ημέρα. 

ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΔΕΥΤΕΡΟ) 


Μέσα στην ανωτέρω προθεσμία, κάθε εκλογέας ή 
αντιπρόσωπος αναγνωρισμένου κατά τον Κανονισμό 
της Βουλής κόμματος, έχει το δικαίωμα να ασκήσει 
ένσταση κατά της εγγραφής κάθε προσώπου, που έχει 
συμπεριληφθεί στις καταστάσεις αυτές κατά παράβαση 
των διατάξεων του άρθρου 69 παρ. 2 του Π.δ. 26/2012. 

4. Σε περίπτωση αποφυλάκισης για οποιονδήποτε 
λόγο κρατουμένου που έχει εγγράφει στους ανωτέρω 
ειδικούς εκλογικούς καταλόγους έως την ημέρα διε¬ 
ξαγωγής του δημοψηφίσματος, αυτός θα ασκήσει το 
εκλογικό του δικαίωμα στους εκλογικούς καταλόγους 
του δήμου που είναι εγγεγραμμένος. 

5. Όταν ο συνολικός αριθμός των κρατουμένων - ψη¬ 
φοφόρων στα καταστήματα κράτησης είναι πολύ μικρός, 
για λόγους διαφύλαξης της μυστικότητας της ψήφου, 
μπορεί να ψηφίσουν σε αυτά και άλλοι εκλογείς της ίδιας 
εκλογικής περιφέρειας που είναι γραμμένοι σε ειδικούς 
εκλογικούς καταλόγους του άρθρου 27 του Π.δ. 26/2012. 

6. Ο διευθυντής κάθε καταστήματος κράτησης επι¬ 
λέγει τον καταλληλότερο - κατά την κρίση του - χώρο 
εντός του καταστήματος κράτησης, όπου θα διεξαχθεί 
η ψηφοφορία των εκλογέων - κρατουμένων. 

7. Για την ομαλή διεξαγωγή της ψηφοφορίας και τη 
διατήρηση της τάξης στα καταστήματα κράτησης, όπου 
ψηφίζουν περισσότεροι από 30 κρατούμενοι, ο πρόε¬ 
δρος της εφορευτικής επιτροπής σε συνεργασία με 
τον διευθυντή του καταστήματος κράτησης, μπορεί να 
καταρτίσει την προηγούμενη της ημέρας διεξαγωγής 
του δημοψηφίσματος πρόγραμμα, σύμφωνα με το οποίο 
οι εκλογείς - κρατούμενοι χωρίζονται σε ομάδες, είτε 
κατά πτέρυγα του καταστήματος είτε αλφαβητικά. Επί¬ 
σης, μπορεί να καθορίζουν και το χρόνο προσέλευσης 
των εκλογέων κάθε ομάδας 

9. Οι κρατούμενοι προσέρχονται στο εκλογικό τμήμα 
ένας - ένας και όχι σε ομάδες με τη συνοδεία υπαλλή¬ 
λου έως την είσοδό του. Κατόπιν εισέρχονται σε αυτό 
και χωρίς καμία συνοδεία ασκούν ελεύθερα το εκλογικό 
τους δικαίωμα. 

Εξερχόμενοι, επιστρέφουν στο χώρο κράτησής τους 
με τη συνοδεία υπαλλήλου. 

10. Η αναγνώριση των εκλογέων - κρατουμένων γίνε¬ 
ται βάσει της αστυνομικής τους ταυτότητας, την οποία 
προσκομίζουν στην εφορευτική επιτροπή. 

Αν δεν έχουν αστυνομική ταυτότητα, προσκομίζουν 
κάθε άλλο χρήσιμο και κατάλληλο, κατά την κρίση της 
εφορευτικής επιτροπής, αποδεικτικό της ταυτότητας 
έγγραφο. Το έγγραφο αυτό μπορεί να δοθεί και από τον 
ατομικό τους φάκελο, ο οποίος τηρείται στο κατάστημα 
κράτησης με ευθύνη της γραμματείας και διαβιβάζεται 
υπηρεσιακά στον πρόεδρο της εφορευτικής επιτροπής 
του εκλογικού τμήματος. 

11. Για να πιστοποιηθεί ότι ο εκλογέας - κρατούμενος 
άσκησε το εκλογικό του δικαίωμα, εκδίδεται βεβαίωση 
του Προέδρου της εφορευτικής επιτροπής, η οποία δε 
χορηγείται στον κρατούμενο, αλλά στο διευθυντή του 
καταστήματος για να την τοποθετήσει στον ατομικό 
του φάκελο. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 28 Ιουνίου 2015 

ΟΙ ΥΠΟΥΡΓΟΙ 


Αριθμ. 21799 (3) 

Καθορισμός χρόνου και τρόπου υποβολής δήλωσης από 
τους στρατιωτικούς, τους υπηρετούντες στις ένο¬ 
πλες δυνάμεις ή στο Λιμενικό Σώμα, το προσωπικό 
της Ελληνικής Αστυνομίας και του Πυροσβεστικού 
Σώματος για την άσκηση του εκλογικού τους δικαι¬ 
ώματος κατά το δημοψήφισμα της 5ης Ιουλίου 2015. 

Ο ΥΠΟΥΡΓΟΣ ΕΣΩΤΕΡΙΚΩΝ 
ΚΑΙ ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ 

Έχοντας υπόψη: 

1. Τις διατάξεις: 

α) Του τελευταίου εδαφίου της παραγράφου 1 του 
άρθρου 27 του Π.δ. 26/2012 (Α'57) «Κωδικοποίηση σ' 
ενιαίο κείμενο των διατάξεων της νομοθεσίας για την 
εκλογή βουλευτών». 

β) Τις διατάξεις του άρθρου 21 παρ.1 του Ν. 4023/2011 
(Α' 220) «Διεύρυνση της άμεσης και συμμετοχικής δη¬ 
μοκρατίας με τη διενέργεια δημοψηφίσματος». 

2. Την από 28.6.2015 Πράξη Νομοθετικού Περιεχομένου 
«Κατεπείγουσα Ρύθμιση για την οργάνωση της διαδικασί¬ 
ας του δημοψηφίσματος της 5 ης Ιουλίου 2015» (ΦΕΚ 64 Α'). 

3. Του άρθρου 90 του Κώδικα της νομοθεσίας για την Κυ¬ 
βέρνηση και τα Κυβερνητικά όργανα (Π.δ. 63/2005, ΦΕΚ 98 Α'). 

4. Το γεγονός ότι από τις διατάξεις της παρούσας 
δεν προκαλείται δαπάνη σε βάρος του κρατικού προϋ¬ 
πολογισμού, αποφασίζουμε: 

1. Το προσωπικό της Ελληνικής Αστυνομίας και του Πυ¬ 
ροσβεστικού Σώματος, καθώς επίσης οι στρατιωτικοί, που 
υπηρετούν με οποιαδήποτε ιδιότητα στις ένοπλες δυνάμεις 
ή στο Λιμενικό Σώμα και είναι εγγεγραμμένοι στους εκλογι¬ 
κούς καταλόγους δήμου της χώρας, οφείλουν να δηλώσουν 
εγγράφως, στους προϊσταμένους ή στους διοικητές τους, 
την πρόθεσή τους να ασκήσουν το εκλογικό τους δικαίωμα 
στο δημοψήφισμα της 5ης Ιουλίου 2015, στους εκλογικούς 
καταλόγους των οποίων είναι εγγεγραμμένοι, έως και την 
επόμενη ημέρα από τη δημοσίευση του Προεδρικού δια¬ 
τάγματος προκήρυξης του δημοψηφίσματος. 

2. Οι προϊστάμενοι ή διοικητές, στους οποίους υποβάλ¬ 
λονται οι δηλώσεις, ύστερα από εκτίμηση των υπηρεσια¬ 
κών αναγκών, χορηγούν σχετική έγκριση και ειδική άδεια 
απουσίας για τον απολύτως αναγκαίο χρόνο, δηλαδή 
για το χρόνο που πραγματικά απαιτείται για τη μετάβα¬ 
ση στον τόπο άσκησης του εκλογικού τους δικαιώματος 
και την επιστροφή τους στην έδρα της υπηρεσίας με 
το ταχύτερο, σύνηθες, συγκοινωνιακό μέσο. Ο χρόνος 
αυτός δεν συνυπολογίζεται στο χρόνο της κανονικής 
άδειας που δικαιούνται τα ανωτέρω πρόσωπα. 

Όλοι οι παραπάνω εκλογείς, στους οποίους χορηγεί¬ 
ται σχετική έγκριση και ειδική άδεια απουσίας για να 
ασκήσουν το εκλογικό τους δικαίωμα στο δήμο στους 
εκλογικούς καταλόγους του οποίου είναι εγγεγραμμένοι, 
διαγράφονται με μέριμνα και ευθύνη των προϊσταμένων 
ή διοικητών τους από τις ειδικές εκλογικές καταστάσεις, 
πριν από την αποστολή τους για επικύρωση στον αρμόδιο 
πρόεδρο πρωτοδικών της οικείας εκλογικής περιφέρειας. 

3. Οι εκλογείς, που θα ασκήσουν το εκλογικό τους δικαί¬ 
ωμα στο δήμο, στους εκλογικούς καταλόγους του οποί¬ 
ου είναι εγγεγραμμένοι, οφείλουν να προσκομίσουν στην 
εφορευτική επιτροπή από τις υπηρεσίες τους βεβαίωση ότι 
δεν έχουν εγγράφει σε ειδικούς εκλογικούς καταλόγους. 

Η απόφαση αυτή να δημοσιευθεί στην Εφημερίδα της 
Κυβερνήσεως. 


ΕΣΩΤΕΡΙΚΩΝ ΚΑΙ 
ΔΙΟΙΚΗΤΙΚΗΣ ΑΝΑΣΥΓΚΡΟΤΗΣΗΣ 


ΔΙΚΑΙΟΣΥΝΗΣ, ΔΙΑΦΑΝΕΙΑΣ 
ΚΑΙ ΑΝΘΡΩΠΙΝΩΝ ΔΙΚΑΙΩΜΑΤΩΝ 


ΝΙΚΟΛΑΟΣ ΒΟΥΤΣΗΣ ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ 


Αθήνα, 28 Ιουνίου 2015 

Ο ΥΠΟΥΡΓΟΣ 

ΝΙΚΟΛΑΟΣ ΒΟΥΤΣΗΣ 

